夜坐
作者：王令
朝代：宋

paragraphs: 破窗多穿風，冷燭無定焰。
滴瀝隨衣淚，反覆到心念。
趨生迷夷塗，失城陷深塹。
病拙未爲療，膏肓不容砭。
無家可容歸，有竈亦斷掭。
鳬短鶴脛長，飲啄兩自贍。
天有不可問，何獨於我欠。
吾觀序卦辭，否乃適泰漸。
而余何爲者，獨此不見驗。
譬如白爲緇，一造遂永染。
久生人所羨，我獨處之厭。
安得盖棺去，手足同一斂。